Diari Oficial de la Generalitat Valenciana


Sumari del DOGV 8427, del 20-11-2018 (2018/10472)

RESOLUCIÓ de 22 d'octubre de 2018, de la Conselleria d'Hisenda i Model Econòmic, per a l'ampliació de crèdit en el capítol 2, en el programa 412.2, Prestacions assistencials, farmacèutiques i complementàries, en virtut del que es preveu en l'article 48 de la Llei 1/2015, d'hisenda pública, del sector públic instrumental i de subvencions, i en l'article 22, apartats 1.v i 2.d, de la Llei 22/2017, de pressupostos de la Generalitat per a l'exercici 2018.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8427

Data del DOGV
:   20-11-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/10796


Data del document
:   22-10-2018

Organisme emissor
:   Conselleria d'Hisenda i Model Econòmic

Tipus de document
:   Resolució

Descriptors 

:   * Conselleria d'Hisenda i Model Econòmic

RESOLUCIÓ de 22 d'octubre de 2018, de la Conselleria d'Hisenda i Model Econòmic, per a l'ampliació de crèdit en el capítol 2, en el programa 412.2, Prestacions assistencials, farmacèutiques i complementàries, en virtut del que es preveu en l'article 48 de la Llei 1/2015, d'hisenda pública, del sector públic instrumental i de subvencions, i en l'article 22, apartats 1.v i 2.d, de la Llei 22/2017, de pressupostos de la Generalitat per a l'exercici 2018. [2018/10378]  
  
  
L'article 22.1.v de la Llei 22/2017, de pressupost de la Generalitat Valenciana per a 2018, preveu que, de forma excepcional, la conselleria competent en matèria d'hisenda podrà aprovar, prèvia autorització del Consell, ampliacions de crèdit, en les seccions i els capítols als quals hagen d'imputar-se les despeses comptabilitzades a dia 31 de desembre de 2017 en els comptes financers corresponents als creditors per operacions pendents d'aplicar al pressupost, fins a un import màxim conjunt equivalent al saldo existent a 31 de desembre de 2017 en aquests comptes financers, amb la condició de no afectar l'objectiu d'estabilitat pressupostària de l'exercici de 2018.  
Considerant els imports dels saldos dels comptes 409 i 411 corresponents al capítol 2 del programa 412.2, Prestacions assistencials, farmacèutiques i complementàries, segons les dades comunicades per la Intervenció General en el seu informe de data 16 d'octubre de 2018; els increments de crèdit d'aquest capítol tramitats fins hui; així com la previsió dels fons addicionals que s'assignen a la Comunitat Valenciana corresponents a 2018 en el marc del mecanisme extraordinari de finançament pel Fons de Liquiditat Autonòmica, que, d'acord amb l'informe de 16 d'octubre de 2018, de la Secretaria Autonòmica de Model Econòmic i Finançament, s'estimen en 024.009.961 euros, és procedent autoritzar una ampliació de crèdit per a atendre tals obligacions.  
  
A aquest efecte, d'acord amb el que es preveu en l'article 48 de la Llei 1/2015 d'hisenda pública, del sector públic instrumental i de subvencions; en l'article 22.1.v i 2.d de la Llei 22/2017, de pressupostos de la Generalitat per a l'exercici 2018, i amb l'autorització del Consell per Acord de data 19 d'octubre de 2018, aquesta Conselleria d'Hisenda i Model Econòmic adopta la següent resolució:  
  
S'autoritza un increment de crèdit en el capítol 2, del programa 412.2, Prestacions assistencials, farmacèutiques i complementàries, en els seus diferents subprogrames, per import de 831.687.760 d'euros, que es consignarà en l'aplicació 20.38.99.2607.682.32.7, fins que la Conselleria de Sanitat Universal i Salut Pública concrete la seua desagregació per subprograma i unitat de gestió.  
  
València, 22 d'octubre de 2018.- El conseller d'Hisenda i Model Econòmic: Vicent Soler i Marco.